Toshkent viloyatida “Chirchiq” kimyo-industrial texnoparkini tashkil etish chora-tadbirlari to‘g‘risida

Toshkent viloyatida qulay ishbilarmonlik va investitsiya muhitini yaratish, mineral xomashyo resurslarini chuqur qayta ishlash, ichki va tashqi bozorlarda raqobatbardosh mahsulotlar ishlab chiqarish uchun yuqori texnologiyali va zamonaviy obyektlarni tashkil etish bo‘yicha investitsiya loyihalarini amalga oshirish hamda yangi ish o‘rinlari yaratish maqsadida:
 1. Quyidagilar:
 Toshkent viloyati hokimligi, “O‘zkimyosanoat” AJ va Tatariston Respublikasi Prezidenti ma’muriyati bilan ijtimoiy-iqtisodiy sohadagi munosabatlarni chuqurlashtirishga qaratilgan bir qator kelishuvlarga, jumladan “Ximgrad” AJ (Tatariston Respublikasi) bilan hamkorlikda Toshkent viloyatida “Chirchiq” kimyo-industrial texnoparkini (keyingi o‘rinlarda — Texnopark) tashkil etish haqida kelishuvga erishilganligi;
 “O‘zkimyosanoat” AJning boshqaruv organi qaroriga asosan ushbu jamiyat ta’sischiligida mas’uliyati cheklangan jamiyat shaklidagi “Chirchiq” kimyo-industrial texnoparki direksiyasi (keyingi o‘rinlarda — Direksiya) tashkil qilinganligi ma’lumot uchun qabul qilinsin.
 2. Toshkent viloyati hokimligi, Investitsiyalar va tashqi savdo vazirligi, Iqtisodiy taraqqiyot va kambag‘allikni qisqartirish vazirligi, Davlat aktivlarini boshqarish agentligi, “Olmaliq KMK” AJ va “O‘zkimyosanoat” AJning:
 a) Texnoparkni Toshkent viloyati Chirchiq shahridagi “Olmaliq KMK” AJning Nodir metallar va qattiq qotishmalar ishlab chiqarish bo‘yicha ilmiy-ishlab chiqarish birlashmasi hududining hamda “Maksam-Chirchiq” AJning 51-son metalli natriy ishlab chiqarish sexining jami 31,24 gektar maydonida tashkil etish;
 b) “O‘zkimyosanoat” AJning ustav kapitalidagi davlat ulushini oshirish hisobiga quyidagilarni:
 1-ilovada keltirilgan “Olmaliq KMK” AJning Nodir metallar va qattiq qotishmalar ishlab chiqarish bo‘yicha ilmiy-ishlab chiqarish birlashmasidagi 89 378,0 kv. metr bino-inshootlarni va ular joylashgan 25,66 gektar yer maydonlarini “Olmaliq KMK” AJning ustav kapitalidagi davlat ulushini mos ravishda kamaytirish hisobiga qoldiq (balans) qiymatida;
 2-ilovada keltirilgan “Maksam-Chirchiq” AJning 51-son metalli natriy ishlab chiqarish sexining 22 923,7 kv. metr bino-inshootlarini va ular joylashgan 5,58 gektar yer maydonlarini qoldiq (balans) qiymatida “O‘zkimyosanoat” AJga berish;
 v) “O‘zkimyosanoat” AJga o‘tkazib berilgan bino-inshootlarni ular joylashgan yer maydonlari bilan birga “O‘zkimyosanoat” AJning Direksiya ustav kapitalidagi ulushi sifatida shakllantirishga yo‘naltirish to‘g‘risidagi takliflari ma’qullansin.
 Belgilansinki, ushbu band bilan o‘tkazilayotgan mulk, mulkiy huquqlar, jumladan ustav kapitalidagi aksiyalar va ulushlar qiymati soliq solish obyekti hisoblanmaydi.
 3. Texnopark faoliyatining asosiy yo‘nalishlari etib quyidagilar belgilansin:
 yuqori qiymatga ega bo‘lgan, tashqi bozorda xaridorgir va import o‘rnini bosuvchi mahsulotlar ishlab chiqarishni tashkil etish uchun xorijiy va mahalliy investitsiyalarni keng jalb qilish;
 xalqaro standartlarga muvofiq energiya tejamkor, atrof-muhit muhofazasini ta’minlashga qaratilgan va ekologik xavfsiz ishlab chiqarish quvvatlarini barpo etish;
 Toshkent viloyatining ishlab chiqarish va resurs salohiyatidan kompleks hamda samarali foydalanishni ta’minlash orqali mahsulot eksport salohiyatini oshirish maqsadida hududda ishlab chiqarishni kengaytirish;
 Texnopark ishtirokchilari o‘rtasida va butun respublika miqyosida mustahkam sanoat kooperatsiyasi aloqalarini o‘rnatish orqali mahalliy xomashyo va materiallar asosida yuqori texnologik mahsulotlar ishlab chiqarish va mahalliylashtirish jarayonlarini jadallashtirish;
 Texnopark ishtirokchilari uchun yagona ishlab chiqarish infratuzilmasini, shuningdek sertifikatlash, laboratoriya, kadrlar tayyorlash va boshqa zarur xizmatlarni ko‘rsatish infratuzilmasini yaratish.
 4. Belgilab qo‘yilsinki:
 Texnoparkning faoliyat ko‘rsatish muddati keyinchalik uzaytirish imkoniyati bilan 30 yilni tashkil etadi;
 Texnoparkning investitsiya faoliyati Direksiya va “Ximgrad” AJ (Tatariston Respublikasi) muassisligidagi mas’uliyati cheklangan jamiyat shaklida tashkil etiladigan Texnopark boshqaruv kompaniyasi (keyingi o‘rinlarda — boshqaruv kompaniyasi) tomonidan shartnoma asosida boshqariladi;
 Texnopark hududida bino va inshootlarni hamda ular joylashgan maydonlarni ijaraga berish, sotish, lizingga berish yoki qiymatini bo‘lib-bo‘lib to‘lash shartlari asosida sotish bo‘yicha tanlov asosida takliflar tayyorlash boshqaruv kompaniyasi tomonidan, shuningdek, Texnopark hududida qurish, ta’mirlash va rekonstruksiya qilish ishlari Direksiya tomonidan amalga oshiriladi;
 Texnoparkning faoliyatini muvofiqlashtirish, uning hududini kengaytirish, investitsiya loyihalarini saralab olish va joylashtirish, boshqaruv kompaniyasining takliflari bo‘yicha qarorlar qabul qilish 3-ilovada keltirilgan tarkibdagi Texnoparkning ma’muriy kengashi tomonidan amalga oshiriladi;
 Direksiya va Texnopark ishtirokchilari tomonidan o‘z mablag‘lari hisobiga qurilgan bino va inshootlarga (yoki ularning qismlariga) mulk huquqi o‘rnatilgan tartibda rasmiylashtiriladi;
 Texnopark hududida maxsus iqtisodiy zonalar uchun belgilangan alohida soliq, bojxona va valyuta tartibotlari amal qiladi. Bunda, O‘zbekiston Respublikasi Soliq kodeksi va O‘zbekiston Respublikasining “Maxsus iqtisodiy zonalar to‘g‘risida”gi Qonunida belgilangan soliq imtiyozlari, shuningdek, bojxona to‘lovlari bo‘yicha imtiyozlar Texnopark ishtirokchilari, Direksiya va boshqaruv kompaniyasi tomonidan kiritilgan investitsiyalar hajmidan qat’i nazar 10 yil muddatga beriladi.
 5. Texnopark hududida ishlab chiqarish va iqtisodiy faoliyatning barcha yo‘nalishlarida investitsiya loyihalarini joylashtirish bo‘yicha taklif tayyorlash hamda investitsiya buyurtmanomasini va unga ilova qilinadigan hujjatlarni ko‘rib chiqish va ekspertizadan o‘tkazish boshqaruv kompaniyasi tomonidan mustaqil ravishda qonunchilikda belgilangan tartibda amalga oshiriladi. Bunda:
 a) ishtirokchilar yoki ularning ta’sischilari investitsiya buyurtmasini taqdim etish kuniga qadar kamida uch yil tadbirkorlik faoliyatini yuritgan bo‘lishi lozim;
 b) taklif etilayotgan loyihalar quyidagi asosiy mezonlarga muvofiq bo‘lishi lozim:
 moliyalashtirish manbalarining mavjudligi;
 arxitektura va qurilish, texnik jihatdan tartibga solish, ekologiya va atrof-muhitni muhofaza qilish, mehnatni muhofaza qilish hamda sanoat xavfsizligi sohasidagi qonunchilik hujjatlariga muvofiqligi.
 6. Texnopark hududida qurilish-montaj ishlarini qisqa muddatlarda yakunlash maqsadida Direksiyaga 2022-yil 1-noyabrga qadar qurilish-montaj ishlarini “fast-track” uslubida (bir vaqtning o‘zida loyihalash, xarid qilish va qurish), foydalanishga “tayyor holda topshirish” (Engineering Procurement Construction) sharti asosida va pudratchilarga loyihalarni sifatli amalga oshirish bo‘yicha to‘liq javobgarlikni yuklagan holda amalga oshirishga ruxsat berilsin. 
 Bunda, bosh pudrat shartnomasini imzolashda uning qiymati obyekt qiymatining dastlabki hisob-kitobi bo‘yicha belgilanadi, yakuniy narxi qurilish-montaj ishlarining haqiqiy qiymati belgilangan tartibda ekspertizadan va amalda bajarilgan ishlar hajmi nazorat o‘lchovidan o‘tkazilgandan so‘ng aniqlanadi.
 7. Belgilab qo‘yilsinki, Texnoparkning tashqi muhandislik-kommunikatsiya va yo‘l-transport infratuzilmasini barpo etish ishlari belgilangan tartibda O‘zbekiston Respublikasining respublika budjeti mablag‘lari, Ijtimoiy va ishlab chiqarish infratuzilmasini rivojlantirish dasturida nazarda tutilgan mablag‘lar va qonunchilik hujjatlarida taqiqlanmagan boshqa manbalar hisobidan moliyalashtiriladi.
 Iqtisodiy taraqqiyot va kambag‘allikni qisqartirish vazirligi, Moliya vazirligi, “O‘zkimyosanoat” AJ Texnoparkning tashqi muhandislik-kommunikatsiya va yo‘l-transport infratuzilmasini barpo etish ishlari 2022-yilda O‘zbekiston Respublikasining ijtimoiy va ishlab chiqarish infratuzilmasini rivojlantirish hamda maxsus iqtisodiy zonalar va kichik sanoat zonalarini tashqi muhandislik-kommunikatsiya tarmoqlari bilan ta’minlash dasturlari doirasida ajratilgan mablag‘lar hisobidan moliyalashtirilishini ta’minlasin.
 8. “O‘zkimyosanoat” AJ, Toshkent viloyati hokimligi, manfaatdor vazirlik va idoralar bilan birgalikda uch oy muddatda Texnopark bosh rejasi belgilangan tartibda ishlab chiqilishini va tasdiqlanishini ta’minlasin.
 9. Texnopark bosh rejasini tuzishda, uning hududida loyihalashtirish, ta’mirlash va qurilish, jumladan ichki muhandislik-kommunikatsiya va yo‘l-transport infratuzilmasini barpo etish ishlarini amalga oshirishda quyidagilar:
 Direksiya — buyurtmachi; 
 “O‘zkimyosanoatloyiha” AJ — bosh loyiha tashkiloti; 
 “Yuksak Parvoz Qurilish” MChJ — bosh pudrat tashkiloti;
 “O‘zkimyosanoat” AJ va uning tizimidagi korxonalar mablag‘lari va qonunchilik hujjatlarida taqiqlanmagan boshqa manbalar moliyalashtirish manbalari etib belgilansin.
 Bunda, “O‘zkimyosanoat” AJning:
 demontaj, rekonstruksiya va qurilish ishlarini Texnopark foydalanishga topshirilgunga qadar moliyalashtirishni 2022 — 2025-yillarda “O‘zkimyosanoat” AJ tarkibidagi tashkilotlar tomonidan yil yakunlari bo‘yicha ularning ustav kapitalidagi “O‘zkimyosanoat” AJ ulushiga hisoblanadigan dividendlar (“O‘zkimyosanoat” AJ sof foydasining 50 foizidan ko‘p bo‘lmagan miqdorda) hamda Kimyo sanoatini rivojlantirish jamg‘armasi mablag‘lari hisobidan amalga oshirish;
 kelgusida ushbu xarajatlarni “O‘zkimyosanoat” AJ ustav kapitalidagi davlat ulushini qo‘shimcha aksiyalarni joylashtirish orqali oshirish hisobiga Direksiya ustav jamg‘armasidagi “O‘zkimyosanoat” AJ ulushi sifatida kapitalizatsiya qilish to‘g‘risidagi takliflari ma’qullansin.
 10. Shunday tartib o‘rnatilsinki, unga muvofiq Texnopark ishtirokchilariga Tadbirkorlik faoliyatini qo‘llab-quvvatlash davlat jamg‘armasi tomonidan quyidagilar taqdim etiladi:
 investitsiya loyihalarini amalga oshirish doirasida, shu jumladan aylanma mablag‘larni to‘ldirish uchun beriladigan bank kreditlari summasining 50 foizigacha, biroq 8 milliard so‘mdan ko‘p bo‘lmagan miqdorda kafilliklar;
 investitsiya loyihalarini amalga oshirish uchun ajratiladigan kreditlar bo‘yicha foiz xarajatlarini qoplash uchun milliy valyutadagi kreditlar bo‘yicha — Markaziy bankning asosiy stavkasidan oshadigan, biroq 5 foiz punktidan ko‘p bo‘lmagan miqdorda kompensatsiyalar.
 11. Qurilish vazirligi obyektlarni qurish bo‘yicha loyiha-smeta hujjatlarini belgilangan tartibda ekspertizadan o‘tkazsin va qurilish-montaj ishlarining sifatli bajarilishi ustidan davlat nazoratini o‘rnatsin.
 12. Mazkur qarorning ijrosini samarali tashkil qilishga mas’ul va shaxsiy javobgar etib “O‘zkimyosanoat” AJ boshqaruvi raisi J. Mirzamaxmudov va Toshkent viloyati hokimi v.b. Z. Mirzayev belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish Bosh vazir o‘rinbosari S. Umurzakov zimmasiga yuklansin.
 Amalga oshirilgan chora-tadbirlarning natijadorligi to‘g‘risida 2022-yil 1-mayga qadar O‘zbekiston Respublikasi Prezidentiga axborot kiritilsin.